b'\n_START_ARTICLE_\nKavka\xc5\xa1ki krilati ore\xc5\xa1kar\n_START_SECTION_\nOpis\n_START_PARAGRAPH_\nKavka\xc5\xa1ki krilati ore\xc5\xa1kar lahko zraste do 30 metrov visoko in ima premer debla do 1,5 metra. Lahko ima eno, pogosto pa iz zemlje izra\xc5\xa1\xc4\x8da ve\xc4\x8d debel. Kro\xc5\xa1nja drevesa je zaobljena in \xc5\xa1iroko razvejana. Koreninski sistem je plitev. Skorja je siva in globoko razbrazdana. Mladi poganjki so goli in rjavozelene barve. Brsti so goli, temno rjavi in dlakavi. Listi so dolgi med 20 in 60 cm in so sestavljeni iz 11 do 27 manj\xc5\xa1ih listov. Na veje so name\xc5\xa1\xc4\x8deni premenjalno.  Listi\xc4\x8di so podolgovati ali jaj\xc4\x8dasti, \xc5\xa1iroki od 2 do 5 cm in dolgi od 5 do 12 cm z ostro na\xc5\xbeaganim listnim robom. Zgornja stran je temno zelena, spodnja pa je svetlej\xc5\xa1a. V jeseni se listje obarva rumeno-zeleno. Drevo obi\xc4\x8dajno za\xc4\x8dne cveteti v aprilu. Mo\xc5\xa1ki cvetovi so zelene ma\xc4\x8dice, ki v dol\xc5\xbeino dose\xc5\xbeejo do 10 cm. \xc5\xbdenski cvetovi so zdru\xc5\xbeeni v dolga klasasta socvetja, dolga od 30 do 50\xc2\xa0cm. Plodovi so krilati ore\xc5\xa1ki, \xc5\xa1iroki okoli 18 mm, ki so zdru\xc5\xbeeni v soplodja dolga od 20 do 40 cm._NEWLINE_Kavka\xc5\xa1ki krilati ore\xc5\xa1kar najbolje uspeva na globokih pe\xc5\xa1\xc4\x8denih ali ilovnatih, dobro odcednih tleh. Dobro prena\xc5\xa1a spomladanske in jesenske poplave, zaradi plitvega koreninskega sistema pa slabo prena\xc5\xa1a su\xc5\xa1o. Odrasla drevesa dobro prena\xc5\xa1ajo nizke temperature. Najbolj mu ustrezajo son\xc4\x8dne lege, uspeva pa tudi v polsen\xc4\x8dnih legah. Gre za hitro rasto\xc4\x8de drevo, ki obi\xc4\x8dajno raste v me\xc5\xa1anih gozdovih, samostojni sestoji pa so redki. NV naravi je drevo najpogostej\xc5\xa1e v podnebju z milimi zimami in milimi, vla\xc5\xbenimi poletji.\n_START_SECTION_\nUporaba\n_START_PARAGRAPH_\nKavka\xc5\xa1ki krilati ore\xc5\xa1kar se zaradi goste kro\xc5\xa1nje zasaja v parkih, redko pa v vrtovih. Primeren je za utrjevanje re\xc4\x8dnih bre\xc5\xbein in za za\xc5\xa1\xc4\x8dito pred vetrom. Les je rumeno \xc4\x8drne barve in se se uporablja predvsem za izdelavo pohi\xc5\xa1tva in furnirja.'